(૧૯મી સદીમાં રાજવી કુટુંબમાં જન્મેલા ‘કલાપી’ કેટલાંક કારણોસર માત્ર અંગ્રેજી પાંચમા ધોરણ સુધી ભણી શક્યા હતા પરંતુ તેમનો સાહિત્ય પ્રેમ અદ્ભુત હતો. ઈ.સ. ૧૮૯૧ની સાલમાં તેમણે ૧૮ વર્ષની વયે કાશ્મીરનો પ્રવાસ ખેડ્યો હતો તથા આ પ્રવાસની રોજનીશી રાખી પોતાના શિક્ષક નરહરિ જોશીને પત્ર લખી પોતાના અનુભવો મોકલતા રહ્યા હતા. ૧૯ વર્ષની વયે તેમણે કવિતા લખવાનું શરૂ કર્યું. ૨૧ વર્ષની વયે લાઠીના રાજા થયા અને ઈ.સ. ૧૯૦૦માં માત્ર ૨૬ વર્ષની વયે અવસાન પામ્યા. તેમના અવસાન બાદ ઈ.સ. ૧૯૧૨માં તેમના અન્ય ગદ્ય સાહિત્ય સાથે આ પત્રો પણ પુસ્તક તરીકે પ્રગટ થયા. ‘કાશ્મીરનો પ્રવાસ’ પુસ્તક આપણા પ્રવાસ સાહિત્યનું અણમોલ રત્ન છે. તેમણે કરેલાં પ્રકૃતિના સૌંદર્યદર્શનના વિસ્મયને આલેખતાં ઊર્મિસભર સુરેખ વર્ણનો તથા લોકજીવનનાં ઝીણાં નિરીક્ષણો નોંધપાત્ર છે. આ પુસ્તકના કેટલાંક અંશ તેની અસલની જોડણી સાથે અત્રે અપાયા છે.)